Geloofsgenesing (of soms gebedsgenesing, wondergenesing, bonatuurlike genesing of die kerklike diens van genesing) is die beoefening van gebede en gebare (soos handoplegging) wat sommige mense glo goddelike ingryping in geestelike en liggaamlike genesing ontlok. Gelowiges beweer dat die genesing van siekte en gestremdheid bewerkstellig kan word deur godsdienstige geloof deur gebed of ander rituele wat volgens aanhangers 'n goddelike teenwoordigheid en krag kan stimuleer. Godsdienstige geloof in goddelike ingryping hang nie af van empiriese bewyse dat geloofsgenesing 'n bewysgebaseerde resultaat bereik nie. Bewerings dat "'n magdom tegnieke" soos gebed, goddelike ingryping of die aandag van 'n individuele geneser siektes kan genees, was deur die geskiedenis heen gewild. Daar is beweer dat geloof blindheid, doofheid, kanker, MIV en vigs, ontwikkelingsversteurings, bloedarmoede, artritis, gebrekkige spraak, veelvuldige sklerose, veluitslag, totale liggaamsverlamming en verskillende beserings kan genees. Die verbetering van 'n toestand word toegeskryf aan baie tegnieke wat algemeen as geloofsgenesing geklassifiseer word. Dit kan bv. gebed behels, 'n besoek aan 'n godsdienstige heiligdom of bloot 'n sterk geloof in 'n bonatuurlike wese.